Eestis on kaks intensiivsemat söömaperioodi - jaanist jõuluni ja  jõulust jaanini, kumbki tipneb veelgi tihedama perioodiga jõulude ja jaanipäeva ümbruses. Üleskutsed mõõdukusele on aktiivsematel söömaaegadel igati asjakohased, aga mõistlike soovituste sekka satub paraku ka selliseid, mis halvemal juhul aktiivset kahju võivad teha. Jämesoole vesipesu on üks sellistest - kasu pole tast midagi, aga invasiivse protseduurina evib teatud ohte. Lisaks on ohtlik sellise teenusega kaasaskäiv reaalsust moonutav jutuvada, mida kahjuks ja paraku ajavad isegi meditsiinilise kõrgharidusega  inimesed, nagu allpool näeme.